નવલકથા બે ભાગમાં છે અને આપણે એમ કહી શકીએ કે પહેલો ભાગ આદર્શવાદ રજૂ કરે છે અને બીજો ભાગ વાસ્તવવાદ. પહેલા ભાગમાં પાંચ આદર્શ મિત્રો અને એક ચોક્કસ સિદ્ધાંત માટે તેમણે કરેલી બેન્ક ઓફ મેવાડની લૂંટની કથા છે. આખો પહેલો ભાગ ફ્લેશબેક ટેક્નિકનો ઉપયોગ કરીને કહેવાયો છે માટે કથાનક વધારે વેગીલું અને રસપ્રદ રીતે રજૂ થઈ શક્યું છે. ગોવિંદ ભંડારી મેડિસિનનો તેજ્સ્વી વિદ્યાર્થી છે, અશોક શેખાવત એક જીનિયસ એન્જીનિયરિંગ સ્ટુડન્ટ છે, કથાનો નાયક જિગર પરોત અંગ્રેજી સાહિત્યનો અભ્યાસ કરી રહ્યો છે, ચંદન નામેચા એક આશાસ્પદ ક્રિકેટર છે અને હરીશ જૈન ગર્ભશ્રીમંત છેલબટાઉ યુવાન છે. ટૂંકમાં આપણા સમાજના યુવાવર્ગનું એક આદર્શ પ્રતિબિંબ આ પાંચેય પાત્રો રજૂ કરે છે અને તેમની વચ્ચે મૈત્રીની અદભુત સ્નેહગાંઠ છે. દેશમાં વ્યાપ્ત ભ્રષ્ટાચાર અને બ્યુરોક્રસીથી સડી ગયેલી સિસ્ટમથી આ યુવાનો અસંતુષ્ટ છે. આ સિસ્ટમ બદલાવી જોઈએ તેવું બધા જ માને છે પણ કેવી રીતે બદલાવી જોઈએ તે કોઈને ખબર નથી. નકસલવાદનો અભ્યાસ કરીને ગોવિંદ દેશના ઉન્મૂલનની ક્રાંતિમાં જોડાય છે અને રાજસ્થાનમાં નક્સલાઈટ સેલની રચના માટે ૧૦ લાખનું ભંડોળ ભેગું કરવા વચનબદ્ધ થાય છે. આ આદર્શ માટે બેન્ક ઓફ મેવાડની લૂંટ કરવાનું નક્કી થાય છે. ગોવિંદના પડછાયા જેવા અશોકને વાણીવિલાસ નહિ પણ નક્કર કામમાં રસ છે માટે તે આ કામમાં ગોવિંદને સાથ આપવા કટીબદ્ધ થાય છે. હરીશ અને ચંદન માત્ર અને માત્ર મૈત્રીને ખાતર આ કાર્યમાં જોડાય છે. પણ કથાનો નાયક જિગર એમાં જોડાવા સંમત નથી. તેને સિદ્ધિ જેટલો જ રસ સાધનમાં પણ છે અને તેને સમજાવવા માટે અન્ય મિત્રો, ખાસ કરીને ગોવિંદ, દ્વારા જે દલીલો થાય છે તેમાં આપણને અશ્વિની ભટ્ટ સાંભળવા મળે છે.